อุทยานแห่งชาติหาดวนกร ประจวบคีรีขันธ์ ประกาศงดกิจกรรมดำน้ำดูปะการังรอบเกาะจานและเกาะท้ายทรีย์ชั่วคราว
อุทยานแห่งชาติหาดวนกร จังหวัดประจวบคีรีขันธ์ ประกาศงดกิจกรรมดำน้ำดูปะการังรอบเกาะจานและเกาะท้ายทรีย์ชั่วคราว ป้องกันผลกระทบต่อระบบนิเวศจากสภาวะน้ำทะเลลดต่ำ          นายพีรวัฒิ สิโรตม์พิพัฒ หัวหน้าอุทยานแห่งชาติหาดวนกร อำเภอทับสะแก จังหวัดประจวบคีรีขันธ์ เปิดเผยว่า ขณะนี้ทางอุทยานฯ ได้ออกประกาศงดการทำกิจกรรมดำน้ำดูปารังน้ำตื้นบริเวณรอบเกาะจานและเกาะท้ายทรีย์ชั่วคราว หลังพบว่าในระยะเวลา 3 เดือนตั้งแต่เดือนมิถุนายนนี้เป็นต้นไป จะเกิดสภาวะน้ำทะเลลดระดับลงมากในช่วงกลางวัน จนทำให้ปะการังรอบเกาะจานบางส่วนโผล่พ้นผิวน้ำ ซึ่งหากยังมีการทำกิจกรรมด้านการท่องเที่ยวอาจสร้างความเสียหายต่อแนวปะการังน้ำตื้นได้ เมื่อผ่านพ้นระยะเวลาการเกิดสภาวะดังกล่าวแล้วทางอุทยานฯ จะเปิดให้นักท่องเที่ยวดำน้ำดูปะการังได้ตามปกติอีกครั้ง ขณะที่ปะการังบางส่วนที่มีปัญหาฟอกขาวจากอุณหภูมิน้ำทะเลที่สูงขึ้นในช่วงที่ผ่านมาสามารถฟื้นตัวได้เองตามธรรมชาติแล้ว ทั้งนี้เกาะจานและเกาะท้ายทรีย์ถือเป็นแหล่งดำน้ำดูปะการังน้ำตื้นที่สวยงาม และได้รับความนิยมจากนักท่องเที่ยวจำนวนมาก โดยใช้เวลาเดินทางจากชายฝั่งด้วยสปีดโบ๊ทไปถึงเกาะเพียง 20 นาที ระยะทาง 7 กิโลเมตร